Е. А. Андреева менән Бальмонтты әҙәби ҡыҙыҡһыныуҙар берләштергән; ғаилә Герхарт Гауптман һәм Одд Нансенды тәржемәләгән. Борис Зайцев Бальмонт тураһындағы хәтирәләрендә Екатерина Алексеевнаны «нәфис, һалҡын һәм изге, юғары мәҙәниле һәм тәкәбберлектән азат ҡатын-ҡыҙ» тип атай. Толстовскиҙағы йорттоң дүртенсе ҡатында урынлашҡан фатирҙағы тормош «Екатерина Алексеевнаның ижады һәм йүнәлтеүе менән» оҙатылған, Бальмонт «…тоғро, яратҡан һәм сәләмәт ҡулдарҙа һәм ысын хеҙмәтсән тормош алып барған». 1901 йылда уларҙың ҡыҙҙары Ниника — Нина Константиновна Бальмонт-Бруни донъяға килә (1989 йылда Мәскәүҙә вафат була), уға шағир «Фейные сказки» йыйынтығын арнай.